Groot verskaffers van gesigmaskers vervolg(Foto: Unsplash) Die kompetisiekommissie het twee groot verskaffers van gesigmaskers na die kompetisietribunaal verwys vir vervolging, nadat hulle glo buitensporige pryse vir dié produkte gehef het. Luidens ŉ verklaring deur die kommissie word Sicuro Safety CC en Hennox Supplies daarvan aangekla dat hulle die bepalings van die Mededingingswet oortree het. Dit volg ná ŉ ondersoek deur die kommissie bevind het dat dié twee ondernemings se pryse vir filtrerende gesigmaskers “astronomies” toegeneem het. Luidens die verklaring het Sicuro en Hennox se pryse vir dié maskers onderskeidelik met 969% en 956% toegeneem. “Die twee ondernemings kon nie die kommissie met ŉ behoorlike rede vir dié toename in prys voorsien nie,” lui die verklaring. Die vervolging van dié twee maatskappye volg op die vervolging van Dis-Chem en Babelegi, nadat dié ondernemings ook glo die pryse van gesigmaskers onbehoorlik verhoog het. “Die kommissie gee wel toe dat Sivuro en Hennox se prysverhogings direk verband hou met die reaksie op die Covid-19-pandemie en die onvoorsiene gevolge daarvan op die wêreld in geheel en veral Suid-Afrika. Ten einde hierdie probleem aan te pak, het die kommissie die tribunaal gevra om ŉ interdik teen die betrokke maatskappye uit te reik ten einde hulle te verhoed om voort te gaan met buitensporige prysverhogings. Die tribunaal moet ook ŉ uitspraak lewer wat dié prysverhogings sal regstel,” lui die kommissie se verklaring. Die tribunaal is ook gevra om die maatskappye ŉ boete op te lê.